РЕГЛАМЕНТ ЗА ИЗПЪЛНЕНИЕ (ЕС) 2018/2018 НА КОМИСИЯТА

от 18 декември 2018 година

за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 6 от него,

като има предвид, че:

(1) Следва да бъдат въведени правила, с които да се гарантира, че оценката на риска по член 42, параграф 4 от Регламент (ЕС) 2016/2031 се извършва в разумен срок и при своевременна обработка на техническите досиета.

(2) За да може да бъде извършена посочената оценка на риска, следва да бъде подадено заявление до Комисията, което може да бъде направено само от националната организация за растителна защита в третата държава, по смисъла на Международната конвенция по растителна защита. Това е нужно, за да се гарантира, че всички необходими елементи за оценката на риска, свързан с растенията, растителните продукти или другите обекти, които предстои да бъдат въведени на територията на Съюза, са сертифицирани от отговорния публичен орган на третата държава. Това би било необходимо за надеждността и обосновката на оценката на риска като основа за мерките, предприемани в съответствие с член 42, параграф 4 от Регламент (ЕС) 2016/2031. Посочените разпоредби следва да се прилагат, без да се засяга правото на Комисията да отправя искания до Европейския орган за безопасност на храните (ЕОБХ) за изготвяне на научни становища в съответствие с член 29 и за предоставяне на научна или техническа помощ в съответствие с член 31 от Регламент (ЕО) № 178/2002 на Европейския парламент и на Съвета (2).

(3) Техническото досие следва да съдържа сведения за стоките, които предстои да бъдат въведени на територията на Съюза, както и сведения за определянето на вредителите, които биха могли да са свързани със стоката в държавата износител, сведения за националните фитосанитарни мерки за смекчаване на риска, проверките и третирането и преработката на стоката, както и информация за връзка с физическото лице, отговорно за контактите с Комисията и с ЕОБХ. Тези сведения са от съществено значение, за да може да бъде извършена оценка на риска от стоката и да бъдат определени видовете вредители, срещу които може да се наложи да бъдат предприети фитосанитарни мерки за смекчаване на риска.

(4) За да се осигурят на ЕОБХ всички необходими елементи за извършването на оценка на риска, техническото досие следва да съдържа информацията, посочена в неговия документ „Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031“ (3) („Информация, изисквана за досиетата с цел подкрепа на заявления за внос на високорискови растения, растителни продукти и други обекти съгласно предвиденото в член 42 от Регламент (ЕС) 2016/2031“).

(5) След като бъде потвърдено получаването на техническото досие, е целесъобразно Комисията да провери дали то съдържа изискваната информация и при необходимост да може да поиска допълнителна информация или пояснения, така че да се гарантира, че заявлението съдържа всички изисквани и относими елементи за оценката на риска.

(6) Следва да бъдат въведени правила относно извършването на оценка на риска от страна на ЕОБХ, комуникацията му със заявителя и публикуването на неговото становище, за да се гарантират прозрачността, ефективността и експедитивността на процеса по оценка на риска.

(7) С цел да се предотврати възможността разкриването на дадена информация да засегне конкурентната позиция на някои трети страни, следва да се прилагат съответно разпоредбите относно поверителността, предвидени в Регламент (ЕО) № 178/2002.

(8) От съображения за правна сигурност настоящият регламент следва да се прилага от същата дата като Регламент (ЕС) 2016/2031.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Предмет и приложно поле С настоящия регламент се установяват процедури за извършване на оценката на риска, предвидена в член 42, параграф 4 от Регламент (ЕС) 2016/2031, с цел да се гарантира, че тази оценка се извършва в разумен срок въз основа на заявление за внос, придружено от подробно техническо досие, и при ясно определена процедура.

Член 2 Подаване на технически досиета Технически досиета за извършване на оценката на риска по член 42, параграф 4 от Регламент (ЕС) 2016/2031 могат да бъдат подавани до Комисията само от национални организации за растителна защита в трети държави. Техническото досие се придружава от елементи, сочещи, че съществува търсене на внос по смисъла на член 42, параграф 5 от Регламент (ЕС) 2016/2031.

Член 3 Съдържание на техническото досие За всяко растение, растителен продукт или друг обект в техническото досие се включват всички изброени по-долу елементи: а) информация за стоката, в т.ч. за нейното третиране и преработка; б) информация за определянето на вредителите, които биха могли да са свързани със стоката в държавата износител; в) информация за фитосанитарните мерки за смекчаване на риска и за проверките; г) информация за връзка с лицето за контакт от националната организация за растителна защита в третата държава, отговорно за връзките с Комисията и с Европейския орган за безопасност на храните (ЕОБХ). Техническото досие съдържа също така всички елементи, посочени в документ „Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031“ („Информация, изисквана за досиетата с цел подкрепа на заявления за внос на високорискови растения, растителни продукти и други обекти съгласно предвиденото в член 42 от Регламент (ЕС) 2016/2031“) на ЕОБХ. Заявителят може да посочи информацията, чието разкриване би могло да засегне отрицателно конкурентната позиция на някоя трета страна и която поради тази причина трябва да се третира като поверителна в съответствие с член 6 от настоящия регламент. В такива случаи се предоставя подлежаща на проверка обосновка. Досието се подава на един от официалните езици на Съюза.

Член 4 Получаване и разглеждане на техническите досиета от Комисията Комисията потвърждава получаването на техническото досие. Тя проверява дали техническото досие съдържа информацията, описана в член 3, първа алинея, букви а) — г), и може да поиска допълнителна информация или пояснения от заявителя в зависимост от съдържанието и предмета на техническото досие. Когато Комисията стигне до заключението, че изискванията са изпълнени, тя предава техническото досие на ЕОБХ и съответно уведомява държавата членка.

Член 5 Извършване и приключване на оценката на риска ЕОБХ проверява дали техническото досие е в съответствие с неговия документ, посочен в член 3, втора алинея, и може да поиска допълнителна информация или пояснения от заявителя в зависимост от съдържанието и предмета на техническото досие. След тази проверка ЕОБХ пристъпва към оценката на риска. При извършването на оценката на риска ЕОБХ може да контактува директно със заявителя, за да поиска допълнителна информация или пояснения. ЕОБХ уведомява Комисията за всеки контакт със заявителя. ЕОБХ приключва оценката на риска в разумен срок и я представя на Комисията. ЕОБХ публикува оценката на риска в бюлетина на ЕОБХ. Въз основа на тази оценка на риска при необходимост Комисията въвежда изменения в списъка на високорисковите растения, растителни продукти и други обекти по член 42, параграф 3 от Регламент (ЕС) 2016/2031, в съответствие с член 42, параграф 4 от същия регламент.

Член 6 Поверителност За целите на настоящия регламент се прилагат съответно разпоредбите на член 39 от Регламент (ЕО) № 178/2002 относно поверителността на информацията, подадена от заявителя.

Член 7 Влизане в сила и прилагане Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 14 декември 2019 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 декември 2018 година. За Комисията Председател Jean-Claude JUNCKER

(1) ОВ L 317, 23.11.2016 г., стр. 4.

(2) ОВ L 31, 1.2.2002 г., стр. 1.

(3) Европейски орган за безопасност на храните (ЕОБХ), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G и Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031 („Информация, изисквана за досиетата с цел подкрепа на заявления за внос на високорискови растения, растителни продукти и други обекти съгласно предвиденото в член 42 от Регламент (ЕС) 2016/2031“). Допълнителна публикация на ЕОБХ 2018:EN-1492, 22 стр., doi:10.2903/sp.efsa.2018.1492.